Folketing
2013-02-19

Kommissionen skal også undersøge, hvordan det sikres, at domstolene alene baserer deres afgørelser på dansk ret og ikke lader international ret tilsidesætte dansk ret. Det skal domstolene gøre, hvor det er nødvendigt og rimeligt, som det fremgår af og fremstår i beslutningsforslaget. Forslagsstillerne ønsker også, at domstolene skal kunne dømme i strid med internationale forpligtelser. Jeg må igen sige, at jeg synes ikke, det harmonerer med ønsket om, at Danmark skal deltage aktivt i det internationale samarbejde. Det er sådan, at deltager man eksempelvis i et samarbejde, så kan man ikke egenrådigt bestemme. Det gælder også i forbindelse med et internationalt samarbejde, og det gælder for Danmark, som det også gælder for andre lande. Forpligtelserne er gensidige. Når Menneskerettighedsdomstolen afsiger en dom, gælder den selvfølgelig for alle landene. Der vil være tilfælde, hvor det betyder, at vi i Danmark må tilpasse vores lovgivning eller praksis. Der vil også være tilfælde, hvor der vil være andre lande, der skal ændre deres lovgivning eller praksis, og hvor dansk ret er i overensstemmelse med dommen.